Bakleiery by spogskool veroordeelDie groep leerders probeer die bakleiery opbreek (Foto: Skermskoot) Verskeie gr. 12-leerders van die Parktown Boys’ High School in Johannesburg is geskors nadat ŉ video aan die lig gekom het van ŉ gewelddadige bakleiery by die skool. Die voorval het na bewering Donderdagmiddag by die skool se snoepie plaasgevind. In die video kan gesien word hoe ŉ seun ŉ ander leerder gryp voordat ŉ ander groep leerders ingryp. Dit wys ook hoe die leerder die ander een gryp en ŉ klap gee, voordat hy hom heeltemal oorrompel. Die seun val op die grond, waarna die ander leerder hom herhaaldelik teen die kop skop. Die video het sedertdien soos ŉ veldbrand op sosiale media versprei. Die betrokke leerders is reeds geskors. Dit is nie duidelik waaroor die bakleiery gegaan het nie. Panyaza Lesufi, LUR vir onderwys in Gauteng, het die voorval veroordeel. “Dit is uiters swak dissipline wat hierdie leerders getoon het en leerders word versoek om nie so op te tree nie,” sê Lesufi. “Ons sal nie sulke gewelddadige gedrag in ons skole duld nie. Leerders moet op hul skoolwerk fokus en as iets hulle pla, moet hulle dit onder hul opvoeders of skoolhoofde se aandag bring – pleks daarvan om sake in eie hande te neem.”